**Мотиви за изменение на Индикативната годишна работна програма за 2020 г. на Оперативна програма „Добро управление“**

Индикативната годишна работна програма (ИГРП) за 2020 г. на Оперативна програма „Добро управление“ (ОПДУ) беше одобрена от Комитета за наблюдение (КН) на ОПДУ по време на неговото Двадесето редовно заседание, което се проведе на 22 ноември 2019 г. С решение на КН от 25.02.2020 г., прието чрез Единадесета процедура за неприсъствено приемане на решение, проведена в периода 14.01.2020 г. – 24.02.2020 г., беше одобрено първото изменение на ИГРП 2020. С решение на КН от 18.06.2020 г., прието чрез Дванадесета процедура за неприсъствено приемане на решение, проведена в периода 12-17.07.2020 г., беше одобрено второто изменение на ИГРП 2020.

В съответствие с чл. 26, ал. 8 на ЗУСЕСИФ, УО на ОПДУ предлага за съгласуване на Комитета за наблюдение проект за изменение на ИГРП на ОПДУ за 2020 г., който включва четири нови процедури, както следва:

* Оптимизация и електронизация на регистрите и работните процеси в БАБХ;
* Създаване, надграждане и обединяване на електронни регистри на Националния център за информация и документация (НАЦИД) в областта на висшето образование;
* Развитие на информационната система и публичния регистър на Комисията за защита на конкуренцията;
* Разработка и внедряване на система за е-архивиране.

Мотивите за предложените допълнения в ИГРП на ОПДУ за 2020 г. са следните:

1. В Актуализираната пътна карта за изпълнение на Актуализираната стратегия за развитие на електронното управление 2019-2023 (ПКЕУ) е предвиден механизъм за приоритизиране на проектни идеи от Администрацията на Министерския съвет (АМС), Държавна агенция „Електронно управление“ (ДАЕУ) и Управляващия орган на Оперативна програма „Добро управление“ (УО на ОПДУ), които да бъдат финансирани от ОПДУ в рамките на Мярка 3 „Изпълнение на мерки, съгласно Концепцията за регистрова реформа“ от ПКЕУ.

В изпълнение на този механизъм през октомври 2019 г. АМС изпрати писмо до всички администрации за представяне на проектни идеи за изпълнение на мерки, съгласно Концепцията за регистрова реформа (КРР). През м. ноември и декември 2019 г. бяха проведени срещи с всички представили проектни идеи администрации, на които присъстваха представители на ДАЕУ, Дирекция „Модернизация на администрацията“ в АМС и УО на ОПДУ. В следващите месеци неколкократно бе изискана допълнителна информация от администрациите за уточняване обхвата на проектите, целите и очакваните резултати от тяхната реализация, вкл. с писмо от Председателя на ДАЕУ №ДАЕУ-13384-19.6.2020 г.

През м. юли 2020 г. бяха проведени няколко работни срещи за разглеждане на информацията по представените проектни идеи. На срещите присъстваха представители на ДАЕУ, УО на ОПДУ и дирекция „Модернизация на администрацията“ в АМС, като бяха разгледани представените проектни идеи и допълнително представената информация от администрациите по отношение на:

* Наличие на план за нормативни изменения във връзка с изграждането/ надграждането на регистъра/ регистрите;
* Принос на резултата от проектната идея за изпълнение на нормативни задължения на ниво ЕС или на национално ниво;
* Брой административни услуги, за чието предоставяне са необходими данни от конкретния регистър/ регистри, които ще са обект на интервенция;
* Брой нови или надградени административни услуги на ниво 3 или 4, или нови вътрешни електронни административни услуги;
* Брой на уникалните записи в регистъра/ регистрите, подлежащи на обединение или централизация (брой информационни обекти, чрез които се удостоверяват факти и обстоятелства;
* Брой предоставени административни услуги и вътрешни електронни административни услуги за предходната календарна година от регистрите, които ще бъдат надградени, централизирани или обединени;
* С колко ще намалее броят на отделните/ локалните регистри след обединяването/ централизацията;
* Използване на споделените ресурси н електронното управление;
* Необходимост от придобиване на софтуерен лиценз;
* Прилагане на Единния модел за заявяване, заплащане и предоставяне на електронни административни услуги;
* Наличие на план за миграция на данни и/ или дигитализиране на данни;
* Индикативна стойност.

В резултат от извършената приоритизация, с протокол от 15.09.2020 г. като приоритетни за финансиране по мярка № 3 „Изпълнение на мерки, съгласно концепцията за регистрова реформа“ от ПКЕУ по ОПДУ, бяха определени проектните идеи на НАЦИД, АВ, БАБХ, КЗК, МРРБ и МК.

Към 29.09.2020 г. в УО на ОПДУ са постъпили писма от НАЦИД, БАБХ и КЗК, с които съответните институции са изразили желание за включване на процедури в ИГРП на ОПДУ за 2020 г. за изпълнение на проектните си идеи. В получените писма са детайлизирани целите, обхвата на дейностите, начина на изпълнение и необходимия бюджет за реализацията на проектите. С оглед прилагане на принципа на добро финансово управление, при формиране на прогнозната стойност на планираните разходи, посочените по-горе институции са извършили пазарно проучване за всички дейности, които ще бъдат обект на външно възлагане по ЗОП.

 С писма № ДАЕУ-17599/28.9.2020 г., ДАЕУ-17602/28.9.2020 г. и ДАЕУ-17679/29.9.2020 г., председателят на ДАЕУ е изразил подкрепата си за включването в ИГРП на ОПДУ за 2020 г. на отделни процедури в съответствие с Мярка 3 „Изпълнение на мерки, съгласно Концепцията за регистрова реформа“ от ПКЕУ, с конкретни бенефициенти БАБХ, НАЦИД и КЗК.

***Във връзка с гореизложеното, УО на ОПДУ предлага включване в ИГРП 2020 г. на следните нови процедури:***

* **Процедура с наименование „Оптимизация и електронизация на регистрите и работните процеси в БАБХ“ и бюджет 10 000 000 лв.;**
* **Процедура с наименование „Създаване, надграждане и обединяване на електронни регистри на Национален център за информация и документация (НАЦИД) в областта на висшето образование“ и бюджет 6 000 000 лв.;**
* **Процедура с наименование „Развитие на информационната система и публичния регистър на Комисия за защита на конкуренцията“ и бюджет 2 000 000 лв.**
1. С писмо № 03-00-77#2 от 24.09.2020 г. Държавна агенция „Архиви“ (ДАА) заяви своето желание и готовност за подготовка на проект в съответствие с мярка 61 „Разработка и внедряване на система за е-архивиране“ от актуализираната Пътна карта за изпълнение на Стратегията за развитие на електронното управление в Република България за периода 2019–2023 г., чието финансиране да бъде осигурено чрез предоставяне на директна безвъзмездна финансова помощ по Приоритетна ос 1 „Административно обслужване и е-управление“ на ОПДУ.

Основните цели на проекта са:

* Създаване на единна нормативна и методическа база, обхващаща процесите по организиране, експертиза, съхранение и използване на електронните документи в държавните и общинските институции, предаването на ценните документи в държавен архив и тяхното опазване;
* Осигуряване на технологична възможност за сигурно предаване, опазване, съхранение и използване на ценни електронни документи в Националния архивен фонд;
* Осигуряване на публичен достъп до съхраняваните в държавните архиви ценни електронни и аудиовизуални документи в цифров вид.

С изпълнението на проекта ще бъдат дефинирани ясни и унифицирани разпоредби по отношение на принципите за експертиза, съхранение, опазване и достъп до ценни електронни документи. Реализирането на проекта ще допринесе за модернизация и трансформация на процесите по организация, експертиза, съхранение и използване на електронните документи в държавните и общинските институции. Системата за е-Архивиране ще осигурява приемането, съхранението, достъпа и използването и на ценни електронни документи от държавните и общинските институции, както и от видни за обществото личности, политически партии, юридически лица с нестопанска цел и търговски дружества, българи и български организации в чужбина с принос към българската история. С осигуряването на публичен достъп до съхраняваните ценни електронни документи ще се гарантират конституционните права на гражданите за достъп до информация в цифрова форма.

 С писмо № ДАЕУ-17680/29.9.2020 г. председателят на ДАЕУ е изразил подкрепата си за включването в ИГРП на ОПДУ за 2020 г. на отделна процедура в съответствие с Мярка 61 „Разработка и внедряване на система за е-архивиране“ от ПКЕУ, с конкретен бенефициент ДАА.

***Във връзка с гореизложеното, УО на ОПДУ предлага включване в ИГРП 2020 г. на нова процедура с наименование „Разработка и внедряване на система за е-архивиране“ и бюджет 6 000 000 лв.***